作者:孫吳會
標題:摸魚兒
內容:八窗空、展寬秋影，長江流入尊俎。天圍紺碧低群岫，斜日去鴻堪數。沈別浦。但目斷、煙蕪莽蒼連平楚。晨鐘暮鼓。算觸景多愁，關人底事，倚檻聽鳴櫓。英雄恨，贏得名存北府。寄奴今寄何所。西風依舊潮來去，山海頡頏吞吐。霜月古。直耐冷、相隨燕我瑤芝圃。掀髯起舞。看羱伏蒼苔，龍吟翠葆，天籟奏韶舞。